Yfirlæknir á BUGL segir að börn eigi ekki að bíða lengur en þrjá mánuði eftir meðferð við átröskun og erfitt hafi verið að heyra í fréttum RÚV í gær frásagnir foreldra, sem hafi beðið mánuðum saman eftir slíkri meðferð. Geðheilbrigðismál barna og ungmenna hafi verið í ólestri í áratugi og stjórnvöld skelli skollaeyrum við ástandinu.
Rætt var við foreldra tveggja unglingsstúlkna, sem greindar hafa verið með átröskun, í fréttum RÚV í gær. Í báðum tilvikum sendu geðlæknar þeirra tilvísun á BUGL, en síðan eru liðnir mánuðir og engin svör hafa borist. Guðrún Bryndís Guðmundsdóttir yfirlæknir á BUGL segir að ef biðin sé lengri en þrír mánuðir sé það vegna þess að barnið fái þjónustu annars staðar. Hún segir allar tilvísanir metnar um leið og þær berist, en ábyrgðin á meðferð sé hjá þeim sem sendi tilvísunina.
Og ef þeim aðila þykir málið mjög brýnt þá er alveg sjálfsagt að hafa samband við okkur. Mér finnst ótrúlegt að vita af því að einhver hafi beðið í hálft ár. Ef það er um alvarlega átröskun að ræða, þá eru þau ekki að bíða lengi. Við erum líka að fá inn mjög veika krakka, brátt, sem hafa komið fyrst inn á Barnaspítala og svo til okkar. Þannig að það tefur alltaf málin og þetta er auðvitað alls ekki nógu gott ástand.
BUGL fékk aukafjármagn frá heilbrigðisráðuneytinu fyrir skömmu sem meðal annars á að nýta í úrræði fyrir foreldra barna á biðlista, en 70% aukning hefur orðið á tilvísunum vegna átröskunar barna undanfarið ár. Guðrún segir að það hjálpi vissulega til, en það séu engar nýjar fréttir að BUGL ráði ekki við hlutverk sitt - skortur á fagfólki sé viðvarandi og undanfarið hafi starfsfólk sagt upp.
Við höfum rætt um þetta endurtekið við heilbrigðisráðuneytið og aðra aðila - það þarf að auka þjónustu við börn og unglinga með geðraskanir. Og það er best að það sé gert nær börnunum en ekki á einni stofnun .
Hver hafa viðbrögð heilbrigðisyfirvalda verið þegar þið hafið vakið máls á þessu? Það hefur ekki verið neinn rosalegur áhugi. Allavegana ekki í takt við þann vanda sem er til staðar.
Það er ekki veitt nógu miklu fé í þjónustu við börn með geðraskanir, skipulagið á þjónustunni er ekki nógu gott og það vantar fagfólk. Í rauninni hefur verið talað um þennan sama hlut í tugi ára og það hefur lítið breyst.
En er ekki lífshættulegt fyrir börn að bíða mánuðum saman eftir meðferð við átröskun?
Jú, það er lífshættulegt, það getur verið það þannig ef barni versnar það mikið að það er hætt að borða og komið í hættulega þyngd. Og þá koma þau náttúrulega hér, það er bara þannig.
En hvernig finnst þér sem yfirlækni á BUGL að heyra af börnum sem eru í þessari stöðu? Það er bara mjög erfitt að heyra það
Geðheilbrigðismál barna og ungmenna hafa verið í ólestri í áratugi og stjórnvöld skella skollaeyrum við ástandinu, segir yfirlæknir á BUGL. Erfitt hafi verið að hlusta á frásagnir foreldra barna sem bíða meðferðar við átröskun.